‘Verklaar kommandowurm tot nasionale ramp’Skade aan mielieland in Dwaalboom. Foto: Twitter via @EngelbrechtPiet Die DA het ŉ beroep gedoen op Des van Rooyen, minister van samewerkende regering en tradisionele sake, om die uitbreek van die herfs-kommandowurmplaag as ŉ nasionale ramp te verklaar. Anette Steyn, die DA se skadumininster van landbou, bosbou en visserye, het gesê slegs as dit gedoen word sal daar broodnodige geld beskikbaar gestel word om die mielieboere wat tans gebuk gaan onder die plaag by te staan. “Dit is absoluut noodsaaklik dat die regering spoedig en op ŉ effektiewe wyse reageer. Die nagevolge sal tot werksverliese lei wat ons land nie kan bekostig. Boere kan hul oeste verloor.” Steyn het bygevoeg dat dié plaag voedselsekuriteit kan bedreig en die verhoging van voedselpryse tot gevolg hê. “Dit gaan beteken dat baie families nie kos op hulle gesinne se tafels kan sit nie.” Foto: Twitter via @landbou. Maroela Media het vroeër berig toetse deur die Landbounavorsingsraad (LNR), in samewerking met die instituut vir plantbeskerming, het die uitbreking bevestig. “Soos sake tans staan voldoen Suid-Afrika aan al die vereistes om die plaag as ŉ nasionale ramp te verklaar in terme van afdeling 23(6) van Wet op Nasionale Rampbestuur. Die wet stel dit duidelik dat dit nasionaal verklaar kan word indien dit meer as een provinsie beïnvloed”. Volgens berigte is die herfskommandowurm nou al opgemerk in ses van die nege provinsies, naamlik Limpopo, Noordwes, Gauteng, Vrystaat, Mpumalanga en die Noord-Kaap. “Die departement was tot dusver hopeloos te traag om te reageer op hierdie verwikkelinge. Hulle is al verlede jaar Oktober deur die instituut vir plantbeskerming gewaarsku. Hulle het die uitbreking van die herfskommandowurmplaag bevestig in Nigerië en gewaarsku dat dit blitsvinnig kan versprei”. Steyn het gesê dit is noodsaaklik dat die voorkoms van dié wurms as ŉ ramp verklaar word sodat die tesourie geld beskikbaar kan stel om die Nasionale Rampbestuurfonds in staat te stel om toelae aan al die provinsies wat beïnvloed word uit te betaal. “Die DA sal nie net terugsit en kyk hoe nóg ŉ ramp katastrofiese vlakke bereik voordat iets daaraan gedoen word soos met die afgelope jaar se droogte nie,” het Steyn gesê.